Roma Bi 6 | Baiblo ɔ Ngɛ Intanɛti ɔ Nɔ | New World Translation\nRoma Bi 6:1-23\nWami ehe ɔ guɔ baptisimi nɛ a baptisiɔ nɔ kɛ woɔ Kristo mi ɔ nɔ kɛ baa (1-11)\nNyɛ ko ha nɛ yayami nɛ ye matsɛ ngɛ nyɛ nɔmlɔ tso ɔmɛ a nɔ (12-14)\nA je yayami nyɔguɛ yemi sisi kɛ ba pee nyɔguɛhi kɛ ha Mawu (15-23)\nHiɔ nɛ yayami woɔ—gbenɔ; Mawu nike ní ɔ—wami (23)\n6 Lɛɛ mɛni wa ma de mɔ? Anɛ e sa nɛ waa ya nɔ nɛ waa hi yayami mi konɛ dloomi nɛ hiɛ babauu lo? 2 Ohoo! Akɛnɛ wa na kaa wa gbo ngɛ yayami blɔ fa mi he je ɔ, mɛni he je nɛ wa maa ya nɔ maa hi mi mɔ? 3 Aloo anɛ nyɛ li kaa wɔ tsuo nɛ́ a baptisi wɔ kɛ wo Kristo Yesu mi ɔ, a baptisi wɔ kɛ wo e gbenɔ ɔ mi lo? 4 Enɛ ɔ he ɔ, a pu wɔ kɛ piɛɛ e he kɛ gu baptisimi nɛ a baptisi wɔ kɛ wo e gbenɔ ɔ mi ɔ nɔ, konɛ kaa bɔ nɛ a tle Kristo si kɛ je gbeje kɛ gu Tsɛ ɔ hɛ mi nyami ɔ nɔ ɔ, wɔ hu e sa nɛ waa nyɛɛ ngɛ wami ehe mi. 5 Ke waa kɛ lɛ pee kake ngɛ gbenɔ nɛ ngɛ kaa e nɔ́ ɔ mi ɔ, lɛɛ bɔ fɛɛ bɔ nɛ ji ɔ, waa kɛ lɛ maa pee kake ngɛ si nɛ́ a tle lɛ kɛ je gbeje ɔ hu mi. 6 Ejakaa wa le kaa a ka wa su momo ɔ kɛ wo tso he kɛ piɛɛ e he, konɛ a ha nɛ wa yayami nɔmlɔ tso ɔ nɛ ko ná he wami hu, bɔ nɛ pee nɛ wa ko ya nɔ nɛ waa pee yayami nyɔguɛhi hu. 7 Ejakaa nɔ nɛ e gbo ɔ, a ha nɛ e ye e he ngɛ e yayami he.* 8 Jehanɛ se hu ɔ, ke waa kɛ Kristo gbo ɔ, wa he ye kaa waa kɛ lɛ maa hi wami mi hulɔ. 9 Ejakaa wa le kaa amlɔ nɛ ɔ nɛ a tle Kristo si kɛ je gbeje ɔ, e be gboe hu gblegbleegble; gbenɔ yi e nɔ nyɔmtsɛ hu. 10 Ejakaa gbomi nɛ e gbo ɔ, e gbo ngɛ yayami blɔ fa mi* si kake nyɔngloo, se wami mi nɛ e ngɛ ɔ, e ngɛ wami mi ngɛ Mawu blɔ fa mi. 11 Jã kɛ̃ nɛ nyɛ hu e sa nɛ nyɛɛ bu nyɛ he kaa nihi nɛ a gbo ngɛ yayami blɔ fa mi, se a ngɛ wami mi kɛ ha Mawu kɛ gu Kristo Yesu nɔ. 12 Enɛ ɔ he ɔ, nyɛ ko ha nɛ yayami nɛ ya nɔ nɛ e ye matsɛ ngɛ nyɛ nɔmlɔ tsohi nɛ a gboɔ ɔ nɔ konɛ nyɛ ko bu a we akɔnɔ ɔmɛ tue. 13 Jã kɛ̃ nɛ nyɛ ko ya nɔ nɛ nyɛɛ ngɔ nyɛ nɔmlɔ tso* ɔmɛ kɛ ha yayami kaa nɔ́ nɛ dɛ he ta hwumi níhi, mohu ɔ, nyɛɛ ngɔ nyɛ he kɛ ha Mawu kaa nihi nɛ a je gbeje kɛ ba wami mi, nɛ nyɛɛ ngɔ nyɛ nɔmlɔ tso* ɔmɛ hu kɛ ha Mawu kaa dami he ta hwumi níhi. 14 Ejakaa e sɛ nɛ yayami nɛ pee nyɔmtsɛ ngɛ nyɛ nɔ, akɛnɛ nyɛ na kaa nyɛ be mlaa sisi se mohu nyɛ ngɛ dloomi sisi ɔ he je. 15 Mɛni nyɛɛ se? Anɛ e sa kaa waa pee yayami akɛnɛ wa be mlaa sisi, se mohu wa ngɛ dloomi sisi ɔ he je lo? Ohoo! 16 Anɛ nyɛ li kaa ke nyɛ ngɔ nyɛ he kɛ ha nɔ ko kaa nyɔguɛhi nɛ a buɔ tue ɔ, yayami nɛ kɛ nɔ yaa gbenɔ mi jio, tue bumi nɛ kɛ nɔ yaa dami mi jio, nyɛ ji nɔ nɛ nyɛ buɔ lɛ tue ɔ e nyɔguɛhi lo? 17 Se sina ha Mawu kaa e ngɛ mi kaa be ko nɛ be ɔ, nyɛ ji yayami nyɔguɛhi mohu lɛɛ, se nyɛ je nyɛ tsui mi nɛ nyɛ bu jamɛ a tsɔɔmi henɔ ɔ nɛ a ngɔ kɛ ha nyɛ ɔ tue. 18 Ee, akɛnɛ a ha nɛ nyɛ ye nyɛ he kɛ je yayami he he je ɔ, nyɛ ba pee dami nyɔguɛhi. 19 Akɛnɛ nyɛ he lo ɔ gbɔjɔ he je ɔ, i ngɛ munyu tue kaa bɔ nɛ adesahi tuɔ munyu ɔ; ejakaa kaa bɔ nɛ nyɛ ngɔ nyɛ he ní ɔmɛ kɛ pee nyɔguɛhi kɛ ha mu níhi kɛ mlaa nɔ nɛ a yi nɛ kɛ nɔ yaa mlaa nɔ nɛ a yi ɔ mi ɔ, amlɔ nɛ ɔ lɛɛ, nyɛɛ ngɔ nyɛ he ní ɔmɛ kɛ pee nyɔguɛhi kɛ ha dami nɛ kɛ nɔ yaa klɔuklɔu peemi mi. 20 Ejakaa benɛ nyɛ ji yayami nyɔguɛhi ɔ, nyɛ ye nyɛ he ngɛ dami he. 21 Lɛɛ mɛni ji yiblii nɛ nyɛ woɔ ngɛ jamɛ a be ɔ mi? Níhi nɛ amlɔ nɛ ɔ, zo peeɔ nyɛ ngɛ a he ɔ. Ejakaa jamɛ a ní ɔmɛ a nyagbe ji gbenɔ. 22 Se amlɔ nɛ ɔ nɛ a ha nɛ nyɛ ye nyɛ he kɛ je yayami he nɛ nyɛ ba pee Mawu nyɔguɛhi ɔ, nyɛ ngɛ nyɛ yiblii ɔ woe ngɛ klɔuklɔu peemi blɔ fa mi, nɛ e nyagbe ji neneene wami. 23 Ejakaa hiɔ nɛ yayami woɔ ji gbenɔ, se nike ní nɛ Mawu kɛ haa ji neneene wami kɛ gu Kristo Yesu, wa Nyɔmtsɛ ɔ nɔ.\n^ Aloo “a ngɔ e yayami kɛ pa lɛ.”\n^ Nɛ tsɔɔ kaa e kɛ je yayami.\nRoma Bi 6